— Удалы выпадак, сістэмныя веды і дакладны разлік, — перакананы Аляксей Шаркель. — Памятаю, калі ў нас пачаў будавацца дом, у вялікай колькасці з’явіліся абрэзкі дошак. Цікава было з іх штосьці карыснае збіць. У сістэму захапленне тэхнічнай працай прыйшло дзякуючы школе і настаўніку Аляксандру Мікалаевічу Пятроўскаму прыкладна ў 5 класе, а праз два гады я ўжо актыўна займаўся разьбой па дрэве, майстраваў падзелкі, пад кіраўніцтвам настаўніка паспяхова ўдзельнічаў у адпаведных раённым і абласным конкурсах. З 8 класа паглыбіўся ў чытанне тэхнічнай літаратуры, вывучэнне формул. Мадэляванне і канструяванне мяне цяпер прываблівае больш, чым разьба па дрэве. Планую паступаць ва ўніверсітэт на інжынерную спецыяльнасць, звязаную з электронікай.